Maman (γλυπτό)

Το Maman (1999) είναι γλυπτό από μπρούτζο, ανοξείδωτο ατσάλι και μάρμαρο της καλλιτέχνιδας Λουίζ Μπουρζουά. Το γλυπτό, το οποίο απεικονίζει μια αράχνη, είναι από τα μεγαλύτερα στον κόσμο, με διαστάσεις (927 × 891 × 1024 εκ). Περιλαμβάνει ένα σάκο που περιέχει 32 μαρμάρινα αυγά και η κοιλιά και ο θώρακάς του είναι κατασκευασμένα από μπρούτζο με ραβδώσεις. Ο τίτλος είναι η γαλλική λέξη για τη μητέρα. Το γλυπτό δημιουργήθηκε το 1999 από την Μπουρζουά ως μέρος της εναρκτήριας παραγγελίας της για το The Unilever Series (2000), στην αίθουσα Turbine Hall της Tate Modern του Λονδίνου. Το συγκεκριμένο πρωτότυπο δημιουργήθηκε από χάλυβα, με τα έξι επόμενα αντίγραφα να είναι από μπρούτζο. Η Μπουρζουά επέλεξε το Modern Art Foundry (Χυτήριο Μοντέρνας Τέχνης) για τη χύτευση του γλυπτού λόγω της φήμης και του έργου του. Φιλοσοφία και νόημα Το γλυπτό επιλέγει τη θεματική του αραχνοειδούς το οποίο η Μπουρζουά είχε για πρώτη φορά συλλογιστεί σε ένα μικρό σχέδιο με μελάνι και κάρβουνο το 1947, συνεχίζοντας με το γλυπτό της Spider το 1996. Παραπέμπει στη δύναμη της μητέρας της Μπουρζουά, με τις μεταφορές της κλώσης, της ύφανσης, της ανατροφής και της προστασίας. Η μητέρα της, Ζοζεφίν, ήταν μια γυναίκα που επισκεύαζε ταπετσαρίες στο εργαστήριο αποκατάστασης υφασμάτων του πατέρα της στο Παρίσι. Όταν η Μπουρζουά ήταν είκοσι ενός ετών, έχασε τη μητέρα της από μια άγνωστη ασθένεια. Η Αράχνη είναι μια ωδή στη μητέρα μου. Ήταν η καλύτερή μου φίλη. Όπως μια αράχνη, η μητέρα μου ήταν υφάντρια. Η οικογένειά μου ασχολούνταν με την αποκατάσταση ταπετσαριών και η μητέρα μου ήταν υπεύθυνη για το εργαστήριο. Όπως οι αράχνες, η μητέρα μου ήταν πολύ έξυπνη. Οι αράχνες είναι φιλικές παρουσίες που τρώνε κουνούπια. Γνωρίζουμε ότι τα κουνούπια μεταδίδουν ασθένειες και επομένως είναι ανεπιθύμητα. Έτσι, οι αράχνες είναι χρήσιμες και προστατευτικές, όπως ακριβώς και η μητέρα μου. Μόνιμες τοποθεσίες Μερικές από αυτές τις εκδόσεις σε μόνιμες συλλογές συχνά περιοδεύουν στις εκθέσεις: Tate Modern, ΗΒ – Η μόνιμη απόκτηση αυτού του γλυπτού το 2008 θεωρείται μία από τις ιστορικές στιγμές της Tate Modern. Το Maman εκτέθηκε για πρώτη φορά στην αίθουσα Turbine Hall και αργότερα παρουσιάστηκε έξω από τη γκαλερί. Έγινε δεκτή με ανάμεικτες αντιδράσεις έκπληξης και διασκέδασης. Το γλυπτό που ανήκει στην Tate Modern είναι το μόνο από ανοξείδωτο ατσάλι. Εθνική Πινακοθήκη του Καναδά, Οττάβα, Καναδάς – Η Εθνική Πινακοθήκη του Καναδά απέκτησε το γλυπτό το 2005 για 3,2 εκατομμύρια δολάρια. Εκείνη την εποχή, η τιμή κρίθηκε υπερβολική από ορισμένους επικριτές, καθώς χρειαζόταν περίπου το ένα τρίτο του ετήσιου προϋπολογισμού της πινακοθήκης. Μουσείο Γκούγκενχαϊμ στο Μπιλμπάο, Ισπανία Μουσείο Τέχνης Μόρι, Τόκιο, Ιαπωνία – Εκτίθεται στη βάση του Πύργου Μόρι, έξω από το μουσείο. Μουσείο Τέχνης της Σάμσουνγκ, Νότια Κορέα Μουσείο Αμερικανικής Τέχνης Crystal Bridges, Μπέντονβιλ, Αρκάνσας, ΗΠΑ Εθνικό Συνεδριακό Κέντρο Κατάρ, Ντόχα, Κατάρ Φωτογραφίες Παραπομπές